## Pravilnik o kriterijima za utvrđivanje programa javnih potreba u području filma i njihovom financiranju

### NN 45/2000 (28.4.2000.), Pravilnik o kriterijima za utvrđivanje programa javnih potreba u području filma i njihovom financiranju

# MINISTARSTVO KULTURE

**1041**

Na temelju članka 18. stavka 4. Zakona o sustavu državne
uprave (»Narodne novine« br. 75/93, 48/99 i 15/2000)
i članka 10a. Zakona o financiranju javnih potreba u kulturi
(»Narodne novine« 47/90 i 27/93) ministar kulture Republike
Hrvatske donosi

## PRAVILNIK

### O KRITERIJIMA ZA UTVRĐIVANJE PROGRAMA JAVNIH POTREBA U PODRUČJU FILMA I NJIHOVOM FINANCIRANJU

Članak 1.

U težnji da trajno daje potporu hrvatskoj filmskoj proizvodnji
Ministarstvo kulture svake će godine, prema mogućnostima
i u okviru sredstava Državnog proračuna namijenjenih
programu kulturnog razvitka i nacionalnom filmskom programu, osigurati
sredstva za sufinanciranje proizvodnje filmova i to:

- dugometražnih igranih filmova,

- kratkometražnih i dokumentarnih filmova,

- animiranih filmova,

- alternativnih (nekonvencionalnih) filmova.

Pod filmom se podrazumijevaju sve pokretne slike, odnosno sve
vrste podloge na kojoj se filmovi snimaju.

Broj filmova, odnosno minuta filma, iz stavka 1. ovoga članka
određuje svake godine Ministarstvo kulture nakon što
se utvrdi program kulturnog razvitka i sredstva iz Državnog
proračuna za njegovo ostvarivanje.

Sredstvima Ministarstva kulture namijenjenih kinematografskoj
djelatnosti sufinancirat će se također i komplementarne
filmske djelatnosti, te posebno program promocije i plasmana hrvatskoga
filma.

Članak 2.

Sredstva iz članka 1. ovoga Pravilnika dodjeljuju se putem
javnog natječaja za sufinanciranje filmske proizvodnje
(u daljnjem tekstu: Natječaj).

Natječaj raspisuje Ministarstvo kulture za pojedine vrste
filmova u prvom tromjesečju svake kalendarske godine i
objavljuje ga u dnevnom tisku.

Rezultati Natječaja objavljivat će se tromjesečno
za kratkometražne, dokumentarne i alternativne filmove, a
za dugometražne i animirane dva puta godišnje.

Natječaj je otvoren do isteka kalendarske godine za koju
je raspisan.

Članak 4.

Natječaj se može raspisati za sljedeće kategorije
filmova:

1) dugometražni igrani film,

2) kratkometražni i dokumentarni film,

3) animirani film,

4) alternativni (nekonvencionalni) film.

Članak 5.

Pravo sudjelovanja u Natječaju imaju samostalni filmski
producenti, scenaristi, autori, državljani Republike Hrvatske,
sa svojim scenarijem ili sa scenarijem za koji imaju autorska
prava, kao i domaće producentske kuće.

Članak 6.

Na Natječaj se prijavljuju filmski projekti namijenjeni
javnom prikazivanju u kinematografima u izvornom obliku na hrvatskom
jeziku.

Povjerenik za film Ministarstva kulture može iznimno, ako
to priroda scenarija zahtijeva, predložiti snimanje filma
ili dijela filma i na drugom jeziku.

Članak 7.

Uz prijavljivanje filmskog projekta na Natječaj potrebno
je dostaviti:

- za dugometražne i kratkometražne, dokumentarne i alternativne
filmove: sinopsis (razrađena ideja filma) ili dovršeni
scenarij, odnosno knjigu snimanja uz kratak sadržaj filma,

- za animirane filmove sinopsis s likovnim prilozima i knjigu
snimanja,

- za sve kategorije filmova: dokaz o autorskim prvima i finacijski
i operativni plan projekta.

Članak 8.

Financijski plan obvezno sadrži:

a) naznake izravnih proizvodnih troškova filma do prve korekcijske
tonske kopije,

b) naznake režijskih troškova - najviše u visini
od 10% usvojenog financijskog plana,

c) naznake svih izvora financiranja,

d) eksploatacijske troškove u koje se ubrajaju:

- četiri (4) tonske kopije od kojih je jedna podnaslovljena
na jednom od svjetskih jezika, komplet reklamnih fotografija,

- plakat filma,

- troškovi eksploatacije filma u zemlji i svijetu, ponuda
filma stranim festivalima, smotrama i sl., sve do trenutka kada
film uđe ili je pozvan u program festivala A i B kategorije.

e) trošak izrade jedne 35 mm tonske kopije filma za Hrvatsku
kinoteku.

Članak 9.

Na Natječaj se mogu prijavljivati i djelomično ili
potpuno realizirani filmovi iz svake od četiriju kategorija
iz članka 4. ovoga Pravilnika.

U tom slučaju, uz priloge iz članaka 7. i 8. ovoga
Pravilnika, podnosi se još i detaljan izračun utrošenih
sredstava, kao i visina potrebnih sredstava za dovršenje
filma, ukoliko film nije dovršen.

Članak 10.

Pravo sudjelovanja u Natječaju nemaju naručeni filmovi,
nastavni filmovi i filmski projekti namijenjeni marketingu i reklami.

Članak 11.

Pravo sudjelovanje u Natječaju nemaju producenti, producentske
kuće i autori kojima je Ministarstvo kulture prihvatilo
projekt, a oni nisu ispunili svoje ugovorne obveze prema navedenom
Ministarstvu.

Članak 12.

Povjerenike za film (u daljnjem tekstu: Povjerenik za film) imenuje
ministar kulture iz redova uglednih filmskih djelatnika i to:

- dva povjerenika za dugometražni igrani film,

- povjerenika za kratkometražni i dokumentarni film,

- povjerenika za animirani film i

- povjerenika za alternativni (nekonvencionalni) film.

Povjerenik za film odabire i predlaže filmske projekte koji
će biti sufinancirani od Ministarstva kulture, a konačnu
odluku o tome donosi ministar kulture.

Za obavljanje poslova iz prethodnog stavka ovoga članka
Povjerenik za film može ministru kulture predložiti
angažiranje stručnog savjetodavnog povjerenstva za
pojedina stručna područja.

Povjerenik za film imenuje se na rok od godinu dana s time da
može biti ponovo imenovan.

Povjerenik za film ima pravo na naknadu za svoj rad. Visinu naknade
utvrđuje ministar kulture posebnim rješenjem.

Članak13.

Zadaće Povjerenika za film su:

1. pripremanje i provođenje Natječaja za sufinanciranje
filmske proizvodnje,

2. razmatranje i prihvaćanje scenarija, prijedloga i zahtjeva
za snimanje i financiranje filmova, verifikaciju producenata i
autora koji se prijavljuju na Natječaj,

3. ocjenjivanje potrebne financijske sposobnosti producentskih
kuća koje sudjeluju u realizaciji projekta,

4. praćenje realizacije prihvaćenih scenarija i projekata,

5. predlaganje i dogovaranje s producentima autorskih timova koji
će sudjelovati u stvaranju filma,

6. pripremanje i nadzor nad provođenjem ugovora o realizaciji
filmskih projekata,

7. kolaudiranje odobrenih i sufinanciranih filmova nakon njihovog
završetka, a prema svojoj ocjeni i u ranijim fazama njihova
nastanka,

8. predlaganje akcija i programa promocije i plasmana hrvatskoga
filma u zemlji i inozemstvu,

9. obavljanje i svih drugih poslova u svezi sa snimanjem, financiranjem,
prikazivanjem i plasmanom hrvatskoga filma.

Članak 14.

Povjerenik za film može predložiti doradu prijavljenoga
filmskog projekta i prema svom mišljenju dati prijedloge
i sugestije, te predložiti da se za tu svrhu odobre dodatna
namjenska sredstva.

Članak 15.

Povjerenik za film obvezan je kolaudirati od Ministarstva kulture
odobrene i sufinancirane filmove nakon njihovog završetka.
Kolaudacija filma može se obaviti i u fazi dovršene
montaže (za igrani film s ozvučenim dijalozima), odnosno
tijekom svake proizvodne faze (za animirani film: pripremna faza,
olovka, radna kopija, ton kopija).

Ukoliko Pravilnik za film u postupku kolaudacije utvrdi da su
tijekom snimanja filma učinjene promjene koje su bitno
izmijenile smisao odobrenog filma, ima pravo odbiti kolaudaciju,
a Ministarstvo kulture će pokrenuti postupak za povrat do
tada isplaćenih sredstava.

Članak 16.

Ukoliko nositelji na Natječaju prihvaćenoga filmskog
projekta kojega sufinancira Ministarstvo kulture kane sklopiti
koprodukcijske ugovore sa domaćim i stranim partnerima dužni
su prethodno zatražiti odobrenje Ministarstva kulture.

Članak 17.

Sredstva kojima Ministarstvo kulture sufinancira odobreni filmski
projekt su nepovratna.

U slučaju ostvarene dobiti iz komercijalne eksploatacije
filma ugovorne strane u smislu članka 18. ovoga Pravilnika
odredit će navedenim ugovornom udjele u dobiti.

Članak 18.

Za svaki prihvaćeni projekt sklopit će se ugovor o
sufinanciranju između Ministarstva kulture s jedne, te producenta,
odnosno producentske kuće i redatelja projekta s druge strane,
i to u roku od 30 dana nakon što ministar kulture donese
konačnu odluku u smislu članka 12. stavka 2. ovog
Pravilnika.

Članak 19.

Producent, odnosno producentska kuća i redatelj (u daljnjem
tekstu: Nositelji projekta) koji su potpisnici ugovora iz članka
18. ovog Pravilnika dužni su u svakom trenutku na traženje
Ministarstva kulture dati sve poslovne informacije o proizvodnji
i eksploataciji filma, kao i svu financijsku dokumentaciju projekta.

U slučaju davanja neistinitih podataka Ministarstvo kulture
ima pravo raskinuti ugovor.

Članak 20.

Nositelji projekta čiji je filmski projekt prihvaćen
dužni su prije potpisivanja ugovora iz članka 19.
ovog Pravilnika priložiti:

- dokaz o uređenim autorskim pravima glede scenarija, glazbe
za film i drugih elemenata autorskih prava,

- popis glavnih umjetničkih i tehničkih suradnika,

- konačan operativni plan potpisan od Nositelja projekta,

- konačan financijski plan prema članku 8. ovoga
Pravilnika,

- dokaz o aranžmanima u sufinanciranju filma od drugih partnera
prema članku 17. ovoga Pravilnika.

Članak 21.

Nositelji projekta ugovorom se obvezuju da će u naznačenom
roku film biti snimljen i dovršen, te da će u protivnom
sredstva primljena temeljem ugovora vratiti Ministarstvu kulture
sa zakonskim kamatama.

U svrhu osiguranja povrata sredstava iz prethodnog stavka Nositelji
projekta obvezni su kod sklapanja ugovora Ministarstvu kulture
dati bianco mjenicu ako to Ministarstvo od Nositelja u konkretnom
slučaju traži.

Članak 22.

Ugovorom iz članka 19. ovoga Pravilnika osim cijene proizvodnje
filma prema prihvaćenom financijskom planu utvrdit će
se dinamika isplate ovisno o priljevu sredstava iz Državnog
proračuna.

Članak 23.

Za svaki film čiju proizvodnju sufinancira Ministarstvo
kulture, producent je obvezan dostaviti Hrvatskoj kinoteci besplatno
jednu ispravnu i nekorištenu 35 mm filmsku tonsku kopiju
prema Zakonu o arhivskom gradivu i arhivima.

Članak 25.

Stupanjem na snagu ovog Pravilnika prestaje važiti Pravilnik
o sufinanciranju filmske proizvodnje od 14. listopada 1996. godine.

Ovaj Pravilnik stupa na snagu danom objave u »Narodnim novinama«.

Klasa: 612-11/00-01-51
Urbroj: 532-03-01/01
Zagreb, 10. travnja 2000.

Ministar kulture
**dr. sc. Antun Vujić,** v. r.

Pravilnik, NN 45/2000-1041